19 verdagtes vas in Macassar | Netwerk24
19 verdagtes vas in Macassar
Deur Warda Meyer 14 September 2018 18:09
Van die dwelms wat gekry is.
Die metropolisie van Kaapstad het 19 verdagtes douvoordag Vrydag aangekeer nadat die polisie op talle plekke in Macassar toegeslaan het.
Ruth Solomons, woordvoerder van die metropolisie, sê die verdagtes is tussen die ouderdomme van 18 jaar en 50 jaar. "Agt verdagtes is in hegtenis geneem vir openbare geweld, twee vir die besit van vermoedelik gesteelde goedere, vier vir die besit van ammunisie en vier ander vir die besit van dagga. Een verdagte is in hegtenis geneem vir minagting van die hof," het Solomons gesê.
Daar is ook beslag gelê op ogiesdraad wat aan die stad behoort, ses patrone vir 'n aanvalsgeweer en nege 9 mm-patrone, 48 pakkies dagga, twee klein banksakkies met dagga en 17 daggavingers.